Шетелдік авторларды Қазақстан мен Орталық Азияда жаңа заманда орын алған тарихи, саяси және әлеуметтік жағдай қызықтырған. Олар қазақ-орыс қатынастарын, қазақ жүздерінің Ресей боданына айналуын, орыс шаруаларының Ұлы Далаға қоныс аударуын ерекше ықыласпен зерттеуге ұмтылды. Сырт көз болғандықтан орын алған үдерістің шынайы тұстарын аша білді. Зерттеушілер әрқашан қазақ жүздерінің патшалық империяға кірудің ерікті және прогрессивті сипатын жоққа шығарумен болды. «Русское завоевание Средней Азии: трансформация и аккультурация», «Интерпретация завоевания царской Россией Средней Азии и Кавказ», «Среднеазиатская экспансия России в свете новейшей советской интерпретации истории» тағы сол сияқты еңбектерінің атауларынан-ақ көрініп тұрғандай шетелдік ғалымдардың көпшілігі Түркістанның Ресей империясына қосылуының әскери сипатын баса көрсетті.

Орыс шаруаларын Ұлы дала еліне қоныстандыру тарихы шет елдік тарихнамада да айтарлықтай орын алады. Шет елдік, әсіресе батыстық зерттеуші-ғалымдар Орта Азия, Қазақстан тарихына ден қоя отырып, отарлау, қоныс аудару мәселелерін де қамтыған. Ол жайындағы деректерді тарихшы К.Л.Есмағамбетовтың, Қ.Р.Несіпбаеваның, М.Лаумулиннің еңбектерінен кездестіруге болады. Мәселен К.Л. Есмағамбетов 1976 жылы жарияланған «Действительность и фальсификация (англо-американская историография о Казахстане)» деген монографиясында ХУІІІ-ХХ ғасырдың бас кезіндегі Қазақстан тарихының түйінді мәселелерінің ағылшын-американ әдебиеттерінен көрініс табуын ашуға назар аударған. Монографияда Орталық Азиядағы және Қазақстандағы ағылшын-орыс бәсекеталастығы, қазақ жерлерінің Ресейге қосылуы, қазақтардың ұлт-азатық қозғалыстары, қазақ қоғамындағы әлеуметтік-экономикалық қатынастарға байланысты буржуазиялық концепциялар дәйекті сынға алынған. Бұл еңбек кеңестік идеология тұрғысында жазылғанына қарамастан онда шет елдік зерттеушілердің пайымдаулары анық көрсетілген. Тәуелсіздік жылдары шынайы көзқарас пен орын алған ақиқатты ашу үшін К.Л.Есмағамбетов «Зарубежная историография истории Казахстана/с древнейших времен до начала 90-х годов 20 в.**»** дегентақырыпта докторлық диссертация қорғады.

Қ.Р.Несіпбаева өзінің монографиялық зерттеуінде қоныстандыру, отырықшыландыру және егіншілік мәселелеріне байланысты қазіргі ағылшын-американ тарихнамасын талдаса, М.Лаумулин қазақ даласына орыс мұжықтарының қоныстануы, патша өкіметінің саясаты, қазақтар шаруашылы-ғындағы өзгерістер жайында Дж.Демко, К.М.Макколей, С.Беккер, М.Рывкин, Д.Уильямс зерттеулерінде көрініс тапқандығын айтты. Батыстық тарихнама М.Лаумулин пікірінше, Қазақстандағы орыстың әскери және азаматтық қоныстандыру тарихын үш этапқа бөлді 1) 1824-1869ж.ж. 2)1869-1906ж; 3) 1906-1917ж. Егер бірінші кезең негізінен кейін қалаларға айналған әскери бекіністердің салынуымен сипатталса, екінші, үшінші - тежелген және қолдау тауып отырған отарлау кезеңдері болып табылады. Қоныстандырудың мәні мен мазмұнын ашуда ағылшын-американ тарихнамасы мен тәуелсіз қазақстандық зерттеушілердің пікір үндестігіне Қ.Несіпбаеваның тарихнамалық талдауы арқылы көз жеткізуге болады. Мәселен автор былай деп жазады: «…зерттеушілер қоныстандыру арқылы патша өкіметінің Ресейдегі аграрлық шиеленісті, жер тапшылығын шешуге, біруақытта өзіне тірек құруға ұмтылды». Дәл осындай қөзқарастар қазақстандық зерттеушілердің еңбектерінен көрініс тапты. Біз ол жайында жоғарыда айттық. Ал М. Лаумулин пікірінше, Батыс Европалық зерттеулерде келімсектер қозғалысы таза орыс және европалық түрде көрінбейді. Мұнда көбінесе Жетісуға дүнгендердің қоныс тебуіне айтарлықтай орын беріліп, осы мәселеге бірқатар мақалалар арналған.